stanford-oval/wikipedia huggingface dataset:
מרים מירזאח'אני

| --- | --- |

מרים מירזחאני ב-2014
 לידה:  12 במאי 1977 טהראן, המדינה האימפריאלית של איראן
 פטירה:  14 ביולי 2017 (בגיל 40) סטנפורד, קליפורניה, ארצות הברית 
 ענף מדעי:  מתמטיקה
 מקום מגורים:  ארצות הברית
 מקום לימודים:  SUT (1999)  אוניברסיטת הרווארד (2004)  Farzanegan School 
 מנחה לדוקטורט:  קרטיס מקמולן 
 מוסדות:  אוניברסיטת סטנפורד (1 בספטמבר 2008)  אוניברסיטת פרינסטון 
 תלמידי דוקטורט:  Jenya Sapir, Benjamin Dozier 
 פרסים והוקרה:  פרס המחקר של מכון קליי (2014)  מדליית פילדס (13 באוגוסט 2014)  פרס בלומנטל (2009)  פרס רות ליטל סאטר (2013)  Nature's 10 (2014) 
 בן או בת זוג:  Jan Vondrák 
 מספר צאצאים:  1 
 mmirzakhani.com
 תרומות עיקריות
 "הדינמיקה והגאומטריה של יריעות רימן ומרחבי המצבים שלהן"
 
מַרים מירזאח'אני (בפרסית: مریم میرزاخانی; 12 במאי 1977, טהראן, איראן – 14 ביולי 2017, קליפורניה, ארצות הברית) הייתה מתמטיקאית איראנית, זוכת מדליית פילדס לשנת 2014. כיהנה כפרופסור למתמטיקה באוניברסיטת סטנפורד מאז 2008 ותחומי המחקר שלה כללו תורת טייכמולר (אנ'), גאומטריה היפרבולית, תורה ארגודית וגאומטריה סימפלקטית.
ביוגרפיה

מירזאח'אני נולדה בטהראן. את לימודיה התיכוניים השלימה במסגרת הארגון האיראני הלאומי לתלמידים מחוננים (NODET).
בשנים 1994 ו-1995 זכתה במדליית זהב בשתי אולימפיאדות מתמטיקה בין-לאומיות ברציפות. באוליפיאדה השנייה הייתה לאיראנית הראשונה הזוכה בניקוד מושלם.
בשנת 1999 השלימה תואר ראשון (B.Sc) במתמטיקה באוניברסיטה הטכנולוגית שריף בטהראן. את לימודיה המשיכה בארצות הברית, והשלימה את לימודי הדוקטורט באוניברסיטת הרווארד בשנת 2004, בהנחייתו של זוכה מדליית פילדס קרטיס מקמולן (אנ'). הייתה עמיתת מחקר במכון קליי למתמטיקה וכיהנה כפרופסור באוניברסיטת פרינסטון.
מאז 2008 כיהנה כפרופסור למתמטיקה באוניברסיטת סטנפורד.
בשנת 2013 זכתה בפרס רות ליטל סאטר במתמטיקה.
בשנת 2014 זכתה במדליית פילדס, הנחשבת לפרס היוקרתי ביותר בתחום המתמטיקה, והיא האישה הראשונה, וכן גם אזרחית איראן הראשונה, שזכתה בפרס.
מירזאח'אני הייתה נשואה ליאן וונדראק, מדען מחשב צ'כי שעבד בחברת IBM, ולהם בת.
ב-14 ביולי 2017 נפטרה מסרטן השד, שהתגלה בגופה ב-2013.
עם מותה התאבלה עליה איראן, ותמונתה פורסמה בעיתונות האיראנית אף שככלל זו אינה מפרסמת תמונת נשים ללא כיסוי ראש.
מחקר

מדליית פילדס הוענקה מירזאח'אני ב-2014 עבור "תרומתה יוצאת הדופן לדינמיקה והגאומטריה של יריעות רימן ומרחבי המצבים שלהן". בעבודה מוקדמת, מירזאח'אני גילתה נוסחה לנפח של מרחב המצבים של יריעות עם גנוס נתון, התלויה פולינומית במספר מרכיבי השפה. נוסחה זו הובילה להוכחה חדשה של נוסחת ויטן-קונסביץ' על מספרי החיתוך של מחלקות טאוטולוגיות במרחבי מצבים, ולנוסחה אסימפטוטית עבור הגידול של מספר המסילות הגאודזיות הסגורות ביריעה היפרבולית קומפקטית. בהמשך התמקדה העבודה שלה בדינמיקת טייכמולר של מרחבי מודולי. היא הוכיחה השערה ותיקה של ויליאם ת'רסטון, שלפיה "זרימת רעידת האדמה" במרחבי טייכמולר היא ארגודית.
עבודתה הידועה ביותר היא ביחד עם אלכס אסקין (ולאחר מכן, הורחבה יחד עם אמיר מוחמדי) שבה הם מיינו מידות אינווריאנטיות לפעולה של SL(2,R)‎ על מרחב משטחי ההזזה. הדבר מהווה אנלוג חלש למשפטי רטנר ולעבודה המוקדמת יותר של הלל פורסטנברג על מיון מידות P-אינווריאנטיות. במהלך ההוכחה, הם השתמשו בטכניקות של שיטת האנטרופיה הנמוכה שפותחה בידי אילון לינדנשטראוס, הילוכים מקריים על מרחבים הומוגניים שפותחו על ידי איב בנואה וז'אן-פרנסואה קאנט ובמשפט של ארתור אבילה ומרסלו ויאנה אודות הספקטרום של מעריכי ליאפונוב בפעולה של SL(2,R)‎ על משטחי ההזזה. למשפט קיימים שימושים בנוגע לספירת מסלולי ביליארד מחזוריים.
הנצחה

החל משנת 2021 מוענק פרס הגבולות החדשים על שם מרים מירזאח'אני על ידי קרן פרס פריצת הדרך במתמטיקה. הפרס בסך 50,000 דולר, מוענק מדי שנה לעד שלוש מתמטיקאיות בתחילת דרכן שסיימו את הדוקטורט בשנתיים האחרונות.
הערות שוליים

↑  ראו: מרים מירזאח'אני באתר MacTutor, אוגוסט 2017. לעומת זאת, בערך מרים מירזאח'אני, באתר אנציקלופדיה בריטניקה (נכון ל-20 באוגוסט 2022), נכתב שהיא נולדה ב-3 במאי.
↑  Maryam Mirzakhani, באתר אולימפיאדת המתמטיקה הבין-לאומית
↑  הודעה לעיתונות ב-Stanford News
↑  "World-renowned Iranian math genius Mirzakhani passes away". Tehran Times (באנגלית אמריקאית). 2017-07-15. נבדק ב-2017-07-15.
↑  Anna Powers, The Breakthrough Prize In Mathematics Named After Maryam Mirzakhani, A Famed Female Mathematician, forbes.com, Nov 4, 2019.
| זוכי מדליית פילדס |
| --- | --- | --- |
| המאה ה־20 | אלפורס, דאגלס (1936) • סלברג, שוורץ (1950) • סר, קודאירה (1954) • רות, תום (1958) •  הרמנדר, מילנור (1962) • גרותנדיק, כהן, סמייל, עטיה (1966) • בייקר, הירונקה, נוביקוב, תומפסון (1970) • בומביירי, ממפורד (1974) • דלין, מרגוליס, פפרמן, קווילן (1978) • יאו, קון, ת'רסטן (1982) • דונלדסון, פאלטינגס, פרידמן (1986) •  ג'ונס, דרינפלד, ויטן, מורי (1990) • בורגיין, זלמנוב, יוקוז, ליון (1994) • בורכרדס, גוורס, מקמולן, קונטסביץ' (1998) |  |
| המאה ה־21 | וויבודסקי, לפורג (2002) • אוקונקוב, ורנר, טאו, פרלמן (2006) • וילאני, לינדנשטראוס, סמירנוב, צ'או (2010) • אבילה, בהרגבה,  היירר, מירזאח'אני (2014) • בירקאר, ונקאטש, פיגאלי, שולצה (2018) • דומיניל-קופן, הא, מיינרד, ויזובסקה (2022) |  |
| --- | --- |
בקרת זהויות :  dblp: 157/6065  GND: 1120321417  ISNI: 0000 0001 2267 5779  LCCN: no2011116168  MGP: 91093  ORCID: 0000-0001-8327-4434  SUDOC: 267250037  VIAF: 172545411   WorldCat (עם VIAF): 172545411 
הענקת מדליית פילדס למרים מירזאח'אני, 2014
משה קרישבסקי

משה קרישבסקי (תרכ"ו, 1866 – טבת תרס"ג, ינואר 1903) היה רופא, איש העלייה הראשונה. שימש כרופא אצל איכרי ראשון לציון, בבית החולים רוטשילד בירושלים, ולאחר מכן רופא בתי הסוהר בקהיר.
ביוגרפיה

נולד בפולטבה לחיים יעקב קרישבסקי. בצעירותו למד רפואה, ובמקביל היה פעיל ציוני. נישא לפאני, בתו של ד"ר איזה, רופא יהודי מגרמניה.
בשנת תרמ"ט (1889) עלה לארץ ישראל יחד עם אחיו הרופא ד"ר גרשון יצחק קרישבסקי. התגורר בראשון לציון וטיפל באיכרי המושבה. כעבור זמן נסע לברלין להשלמת לימודיו, ולאחר מכן שימש רופא בבית חולים מקומי. בסוף העשור האחרון של המאה ה-19 שב לארץ ישראל כדי לשמש רופא בבית החולים רוטשילד בירושלים.
בשנת תרס"א (1901) הוזמן לקהיר כדי לשמש רופא בתי הסוהר שם. כעבור שנה חלה, ואחיו ד"ר גרשון יצחק קרישבסקי יצא לקהיר כדי לטפל בו. נפטר בקהיר בשנת 1903.
בעיתון השקפה התפרסם הספדו של איתמר בן-אב"י על ד"ר משה קרישבסקי, ובין השאר כתב:
”יש לזכור את עבודתו החרוצה, הכבירה, בימי הזהב, בלילות האור, בעת אשר הקדחת ועוד עשרות מחלות דיכאו את האיכרים שבאו מחוץ; יש לזכור איך אהבוהו, העריצוהו, כל השבים לתחייה, כל הנרפאים על ידו”.
משפחתו

אמה של אשתו פאני הייתה אחותו של הררי פשה, מנהל הבנק לחקלאות במצרים.
בנו ראול קרישבסקי (עמי), נישא ליהודית, בת דודתו ציפורה צילה עמיאל. הוא היה סוחר מצליח במצרים ואחר כך בירושלים, ונודע בספרייתו העשירה, שהייתה עמוסה בספרי ארכאולוגיה והיסטוריה. בנו השני אנדרה קרישבסקי היגר לאוסטרליה, ובנו הנרי קרישבסקי היה מנהל בנק בז'נבה.
נאוה קולטון

| --- | --- |
אין תמונה חופשית
 לידה:  29 במרץ 1954 (בת 70)
 מדינה:  ישראל 
 תקופת הפעילות:  מ-1996
 עיסוק:  מפיקה
 מספר צאצאים:  3 
 פרופיל ב-IMDb
 
נאוה קולטון (נולדה ב-29 במרץ 1954) היא מפיקת טלוויזיה ושחקנית ישראלית.
קריירה > קריירה כמפיקה

נאוה קולטון התחילה את דרכה כמפיקה בפועל בתוכנית הקומדי סטור ששודרה בשנת 1996. לאחר שידור הסדרה, שודרה באותה השנה ערוץ הילדים סדרת-בת בשם "משדרים חשמונאים פלוס". בשנת 2004 הפיקה קולטון את התוכנית "שמש" ששודרה בערוץ 2 ובערוץ הילדים. שנה לאחר מכן, הפיקה קולטון את התוכנית "חשיפה". הפיקה קולטון את הסדרה "השיר שלנו: בשנת 2007. באותה השנה, שודר גם הספין-אוף לסדרה, שנקרא "העיר שלנו". הפיקה את "הנפילים" ששודר בשנת 2008, והפיקה קולטון את התוכנית "דני הוליווד" ששודרה בשנת 2009 . הפיקה קולטון גם את "תיכון השיר שלנו", ספין-אוף נוסף של הסדרה "השיר שלנו" ששודר בשנת 2010. הפיקה קולטון גם את "מנדלבאום בלש פרטי" ואת "15 דקות".  הפיקה קולטון את "אליפים" ששודרה ב-yes בשנת 2013. משנת 2003 מפיקה נאוה קולטון את "הפיג'מות" שמשודרת בערוץ הילדים, ואת "סברי מרנן" שמשודרת בקשת.
קריירה > קריירת משחק

בנוסף לקריירת ההפקה שלה, נאוה קולטון היא גם שחקנית. היא משחקת בעיקר בתפקידים קטנים בסדרות אותן היא מפיקה. בשנת 2007 שיחקה קולטון בדמותה של אילנה בר לב בסדרה "הנפילים". ב-2010 שיחקה בדמותן של מספר דמויות בסדרה "הפיג'מות", ביניהן: מורתה של רוני, שפרה מנדלבאום (דיבוב בלבד בעונות הראשונה והשנייה), ואת עצמה בעונה הרביעית. בשנת 2011 שיחקה קולטון בדמותה של אמא של קטנצ'יק בסדרה "אליפים", אותה גם הפיקה. בשנת 2013 הופיעה נאוה קולטון בסדרה "סברי מרנן" בדמות אישה בחלומו של שי.
קריירה > חיים אישיים

קולטון היא אם לשלושה.
מסע בין כוכבים: נמסיס

| --- | --- |

 בימוי:  סטוארט בארד
 הופק בידי:  ריק ברמן
 תסריט:  ג'ון לוגן ריק ברמן ברנט ספיינר
 עריכה:  דאלאס פואט 
 שחקנים ראשיים:  ראה פירוט
 מוזיקה:  ג'רי גולדסמית'
 צילום:  ג'פרי קימבול 
 מדינה:  ארצות הברית 
 חברת הפקה:  פרמאונט 
 חברה מפיצה:  סרטי פרמאונט
 שיטת הפצה:  הורדה דיגיטלית, וידאו על פי דרישה 
 הקרנת בכורה:  13 בדצמבר 2002
 משך הקרנה:  116 דקות
 שפת הסרט:  אנגלית
 סוגה:  סרט פעולה, סרט מדע בדיוני, סרט הרפתקאות 
 תקציב:  60 מיליון דולר
 הכנסות:  67.3 מיליון דולר
 הכנסות באתר מוג'ו:   startrek10
 פרסים:  4 מועמדויות לפרס סאטורן
 סרט קודם:  מסע בין כוכבים: המרד
 סרט הבא:  סטארטרק
 דף הסרט ב־IMDb
 
מסע בין כוכבים: נמסיס (באנגלית: Star Trek: Nemesis) הוא סרט מדע בדיוני משנת 2002, והוא העשירי בסדרת סרטי מסע בין כוכבים. סרט זה הוא הרביעי והאחרון לצוות הדור הבא של האנטרפרייז. הסרט היה מועמד לארבעה פרסי סאטורן בקטגוריות סרט המדע בדיוני הטוב ביותר, שחקן המשנה, התלבושות והאיפור.
עלילה

הסרט מתחיל בדיון בפרלמנט הרומולאני שבו הצבא מבקש מהסנאט כריתת ברית עם גזע ה"רֵמאן" (תת-גזע של הרומולאנים שנוצלו על ידם כעבדים במכרות) בתואנה שבכך יועצם כוחם האסטרטגי. לאחר שהפרלמנט החליט לדחות את ההצעה, מתבצעת התנקשות בחייהם של כל מנהיגי האימפריה הרומולאנית שנשארו באולם על ידי משתפת פעולה מהסנאט עם בכירי הצבא. במקביל, בכדור הארץ, נחגגת חתונתם של דיאנה טרוי וויליאם רייקר. לאחר החתונה, צוות ה"אנטפרייז" מגלה אנדרואיד שדומה ללוטננט קומנדר דאטה בכוכב לכת בשטח הפדרציה קרוב לאזור הנייטרלי. לאחר הפעלתו, מגלה האנדרואיד ששמו B-4 ולפי מבנהו ניתן להניח שהוא אבטיפוס של דאטה. לאחר מכן, נקראים צוות ה"אנטפרייז" למשימה דיפלומטית על ידי סגנית אדמירל ג'יינוויי. שדר שהגיע מרומולוס מזמין את הפדרציה ליוזמת שלום והצוות נשלח לקבל פרטים נוספים ולחקור את היוזמה.
האימפריה הרומולאנית שעברה הפיכה צבאית, נשלטת בידי שינזון מגזע ה"רֵמאן" שברשותו ספינת קרב אימתנית בשם "סימיטר". צוות ה"אנטרפרייז" מגלה לתדהמתו כי שינזון הוא שיבוט גנטי של פיקארד. לאחר מסע שכנועים כושל מצד שינזון לשלום בינם לבין הפדרציה, פיקארד נחטף על ידי שינזון, שמשתמש בדמו של פיקארד על מנת להאריך את חייו. במהלך החטיפה מתגלה רצונו האמיתי של שינזון להשמיד את הפדרציה. פיקארד ניצל ומצליח להימלט חזרה ל"אנטפרייז", ומתנהל מרדף בין שתי הספינות לעבר חלל הפדרציה. לאחר מרדף, מתנהל קרב שבמהלכו שתי "ציפורי טרף" רומולאניות שהחליטו להפנות גבם לשינזון, מסייעות ל"אנטפרייז" בתקיפה. במהלך הקרב, שתי "ציפורי הטרף" ניזוקות קשות, וה"אנטרפרייז" נאלצת לנגוח ב"סימיטר" על-מנת לעצור את התקדמותה לעבר כדור הארץ. שינזון מפעיל נשק סודי להשמדה המונית על סיפון הספינה, ופיקארד משוגר לשם כדי לעצור אותו, אך בעודו מביס את שינזון הוא אינו מצליח לעצור את הנשק, שמכוון אל ה"אנטרפרייז". בסופו של דבר, דאטה משוגר ל"סימיטר" במקומו של פיקארד, ומקריב את עצמו לצורך עצירת הנשק.
כאשר ה"אנטרפרייז" מגיעה לתיקונים, פיקארד נפרד מרייקר וטרוי, ומגלה שדאטה העתיק לתוך מעגלי הזיכרון של B-4 את חוויותיו שלו מתוך תקווה ש-B-4 ילמד להתפתח כמוהו.
שחקנים ראשיים

| שחקן | תפקיד |
| --- | --- |
פטריק סטוארט: קפטן ז'אן-לוק פיקארד
ג'ונתן פרייקס: קומנדר/קפטן ויליאם רייקר
ברנט ספיינר: לוטננט קומנדר דאטה/B-4
לוואר ברטון: לוטננט קומנדר ג'ורדי לאפורג'
מייקל דורן: קומנדר וורף
גייטס מק'פאדן: קומנדר (דוקטור) בוורלי קראשר
מרינה סירטיס: קומנדר (יועצת) דיאנה טרוי-רייקר
טום הארדי: פרייטור שינזון
רון פרלמן: וייסרוי
קייט מאלגרו: סגנית אדמירל קתרין ג'יינוויי
וופי גולדברג: גאינן
ויל ויטון: לוטננט ווסלי קראשר
תקציב ורווחים

רווחי הסרט היו מהנמוכים בסדרת סרטי "מסע בין כוכבים". לאחר שנעשה בתקציב של 60 מיליון דולר, הכניס הסרט מעל 43 מיליון בלבד בארצות הברית ורק 67 מיליון ברחבי העולם.
מפת סיריוס

מפת סיריוס של כל גזרת התעלה
מפת סיריוס היא מפת קוד לביטחון שוטף של אזור סיני אשר שימשה את צה"ל בתקופה שלפני מלחמת יום הכיפורים, ובמהלך המלחמה.
המפה (למעשה סדרת מפות) הייתה מפה טופוגרפית של סיני ושל שני עברי תעלת סואץ, בקנה מידה 1:50,000, שעליה סומנו מכשולים לרק"ם, שמות קוד של צירים, מעוזים, תעוזים, ואזורים שולטים שעשויים להיתפס על ידי כוחות ישראל ומצריים במקרה מלחמה. המפה המקבילה ששימשה בחזית הצפון נקראה מפת רענן. מפת הקוד שימשה את צה"ל בעת שיגרה, ואלמלא ההפתעה במלחמת יום הכיפורים היה צריך להחליף את המפות בתחילת המלחמה.
מפת סיריוס נתפסה בידי המודיעין המצרי עוד בטרם המלחמה, וגרסאות מודפסות שלה, מתורגמות לערבית, חולקו למפקדים ולקציני טיווח ארטילרי בצבא מצרים. הכרת המפה על ידי המצרים תרמה ליכולתם לטווח כוחות ישראלים שדיווחו על מקומם על המפה בקשר. יש הסבורים כי מארב טילי הסאגר בו נהרג האלוף אלברט מנדלר, מפקד אוגדת סיני וצוות הנגמ"ש שלו, התאפשר מאיכון שכזה, אך אין לכך הוכחות חד-משמעיות. במהלך המלחמה נתפסו בידי צה"ל המפות המתורגמות, ותפיסתן הביאה לשינויים בנוהלי הקשר.
בעקבות המלחמה הורד סיווג המפה מ"סודי" ל"בלתי מסווג" וקטעים ממנה הופיעו בספרים על מלחמת יום כיפור כמו גם באתרי הנצחה (כגון אתר חטיבה 600 בלטרון). השמות בהם השתמשה המפה נצרבו בזיכרון הציבורי והם משמשים עד היום לתיאור מהלכי המלחמה. צירים כגון "לכסיקון", "טרטור" ו"עכביש", מעוזים כגון "בודפשט", "מצמד", ו"פורקן" ומתחמים כגון "אורחה", "טלוויזיה", ו"חמוטל" זכורים היום בעיקר בשמותיהם במפת סיריוס.
ביאור המפה

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
ציר לכסיקון - ציר אורך הסמוך ביותר לקו המעוזים.
ציר החת"ם - ציר אורך המרוחק כ-10 ק"מ מהתעלה ועליו ישב קו התעוזים.
ציר עכביש - ציר רוחב שקישר בין טסה למוצב "לקקן".
ציר טרטור - ציר רוחב שמתחיל בציר עכביש, לא רחוק מציר החת"ם, והסתיים בדוורסואר, נקודת צליחת התעלה במבצע אבירי לב.
ציר כרטיסן- ציר אורך שנפגש עם ציר לסטים.
הערות שוליים

↑  עדות אברהם אלזון (אלמ במיל'- רמח ביטחון שדה), ישיבה צז מתאריך 19.02.1974 בוועדת אגרנט, עמ' 18
↑  נתן ניר, דני שלום, עליזה וולך, נתק׳ה: הקצין הפצוע שחזר לשדה הקרב, הוצאת ידיעות אחרונות, 2010, עמ' 160
מפת פויטינגר

הפרובינקיות הרומיות לאחר 120 לספירה, שהיו מחוברות ביניהם ברשת הדרכים הרומיות
מפת פויטינגר (Tabula Peutingeriana) היא מפת הדרכים והמחוזות של האימפריה הרומית, אשר נוצרה במאה ה-4 או ראשית המאה ה-5 לספירה, ושורטטה על פי נתונים שהופיעו ברשימת תלמי. המפה מתארת את רשת "שירות הבלדרים" (Cursus publicus) של האימפריה הרומית שהוקמה על ידי אוגוסטוס קיסר (63 לפנה"ס–14 לספירה) על מנת להעביר אגרות מאת השליטים, הסעת פקידי ממשל, והעברת תקבולי מיסים מפרובינקיה רומית אחת לשנייה. היא מתארת את המרחב שבין ספרד ואנגליה במערב ועד הודו במזרח.
מפת פויטינגר התגלתה בגרמניה בשנת 1507 כמגילה צרה וארוכה. המגילה הועתקה במאה ה-13 מהמגילה המקורית של מפת הדרכים העתיקה, שאיננה בידינו, על ידי נזיר בעיר קולמר שבצפון-מזרח צרפת.
במפה מתוארות בלטינית, התחנות והדרכים בארץ והמרחק במילין בין מקום למקום. המפה מציגה דרכים סלולות באופן ברור, ובה בין היתר הערים והמחוזות של ארץ ישראל. ירושלים מסומנת במילים "פעם נקראה ירושלים, היום אליה קפיטולינה" (Antea dicta H(i)erusalem, nunc Aelia Capitolina). הר הזיתים מסומן בקרבתה. במפה יותר מ-550 יישובים. במפה יש הבחנה בין הערים: ערים קטנות סומנו באמצעות ציור בית. ערים חשובות יותר הוקפו בחומה. בערים מסומן מיקום המרחצאות – אתר חשוב להולכי דרכים, כן סומנו בבירור מקומות מנוחה ומקורות מים.
המפה נקראת על שם בעליה קונרד פויטינגר (Konrad Peutinger) (1465–1547), מדינאי ומומחה לעתיקות גרמני. הוא קיבל אותה מקונרד סלטס (Conrad Celtes), שמצא אותה בעיר וורמס ולא הספיק לפרסם אותה לפני מותו. ההעתק הראשון של המפה המקורית כלל 12 קטעים (אחד היה חסר). היא שימשה מפת דרכים ולכן גולגלה לגליל נוח לנשיאה. פויטינגר הכיר בכך שמדובר בהעתק ממפה קדומה של האימפריה הרומית. המפה אצורה בימינו בספרייה הלאומית של אוסטריה, בארמון המלכותי הופבורג שבווינה, והיא כלולה בתוכנית זיכרון עולם של אונסק"ו.
המפה הועתקה עבור הקרטוגרף אברהם אורטליוס ופורסמה אחרי מותו ב-1598. העתק חדש נוצר ב-1887 על ידי קונראד מילר (Konrad Miller), שניסה לשחזר את חלקהּ האבוד ובכללו ספרד, אנגליה והמגרב. העתק זה פורסם ב-1911.
התמונה להלן רחבה, אפשר לגלול אותה באמצעות הסרגל.
אורכה במקור 6.83 מטר ורוחבה 0.34 מטר, והיא נועדה לנשיאה בגליל.
ירושלים והר הזיתים במפת פויטינגר (מסומנות באותיות בצבע כתום), אמאוס מסומנת בעיגול אדום
ראו גם

הדרכים ברומא העתיקה
הערות שוליים

↑  מפת פויטינגר (עותק קונרד מילר, 1887) בספרייה הדיגיטלית Bibliotheca Augustana
| --- | --- |
בקרת זהויות :  NLI: 987007266583805171  BIBSYS: 7045308  BNE: XX4798289  BnF: cb15057536z (data)  GND: 4173971-1  HDS: 010307  LCCN: n83301042  NSK: 000671639  SUDOC: 101524021  VcBA: 492/1077  VIAF: 174191273   WorldCat (עם VIAF): 174191273
מריסה ג'ארט וינוקור

| --- | --- |

וינוקור בשנת 2010
 לידה:  2 בפברואר 1973 (בת 51) ניו יורק, ניו יורק, ארצות הברית ארצות הברית
 מדינה:  ארצות הברית 
 תקופת הפעילות:  מ-1995
 מקום לימודים:  Fox Lane High School  האקדמיה האמריקאית למוזיקה ודרמה 
 בן זוג:  יהודה מילר
 פרסים והוקרה:  פרס עולם התיאטרון (2003)  פרס טוני לשחקנית הטובה ביותר במחזמר (2003)  פרס דרמה דסק לשחקנית מצטיינת במחזמר 
 officialmarissajaretwinokur.com
 פרופיל ב-IMDb
 
מריסה ג'ארט וינוקור (באנגלית: Marissa Jaret Winokur; נולדה ב-2 בפברואר 1973) היא שחקנית יהודייה-אמריקאית. ידועה בהופעתה כטרייסי טורנבלד במחזמר "היירספריי" - העיבוד המוזיקלי המוצלח ביותר בברודוויי של סרט קולנוע (במקרה זה - סרטו של ג'ון ווטרס באותו השם). וינוקור הייתה מתחרה בולטת בתוכנית המציאות הפופולרית "רוקדים עם כוכבים" ולאחר מכן המשיכה והנחתה בעצמה תוכנית דומה בשם "Dance Your Ass Off". היא שימשה כאחת המנחות בתוכנית האירוח היומית "The Talk", אך לא שבה אליה בעונת השידורים של סתיו 2011, במקום זאת היא התמקדה בקו הבגדים שלה ותוכנית טלוויזיה חדשה בכבלים.
ביוגרפיה

וינוקור נולדה בעיר ניו יורק, בתם של מקסין, מורה, ומיכאל וינוקור, אדריכל. היא יהודיה. וינוקור הייתה מעודדת וקפטן של קבוצת הכדורגל בבית-הספר התיכון בו למדה, Fox Lane High School. מאוחר יותר, היא למדה באקדמיה האמריקאית למוזיקה ודרמה (אנ') בניו יורק, שם סיימה לימודיה בתוכנית המשולבת.
קריירה > תיאטרון, קולנוע וטלוויזיה

על תפקידה כטרייסי טורנבלד במחזמר "היירספריי", וינוקור זכתה בפרס טוני לשנת 2003 כשחקנית הראשית הטובה ביותר במחזמר, וכן בפרסי Drama Desk, Theatre World, ו-Outer Critics Circle. לאחר הצטרפותה להפקת "היירספריי", וינוקור אובחנה כחולת סרטן צוואר הרחם, אך היא לא הודיעה על כך לאף אחד מעמיתיה להפקה, כדי שלא ידאגו לה. בשנת 2003 היא עברה ניתוח, ולאחר התאוששות ובדיקה שקבעה שאין לה עוד סרטן, היא הייתה בריאה מספיק כדי לחזור להופיע בברודוויי. פורסם כי בעת נסיעתה לעבור את הניתוח, היא שרה את שיר הפתיחה של המחזמר, "Good Morning Baltimore". לאחר שהטיפול בסרטן עבר והסתיים בהצלחה, היא שבה להופיע בברודוויי; בעבר, היא הופיעה בהעלאה המחודשת של "גריז", בתפקיד ג'אן.
וינוקור הופיעה במספר סרטי קולנוע וטלוויזיה, כגון "אמריקן ביוטי", "אף פעם לא התנשקה", "ללמד את גברת טינגל", "מת לצעוק", "Beautiful Girl" (ערוץ ABC Family), "קדחת המגרש" ו-"Fugly"; היא דיבבה את דמותה של המוכרת בחנות הספרים בסרט האנימציה "חג שמח עם שרק".
וינוקור כיכבה בסדרת הטלוויזיה "משמר המדף" ברשת FOX, לצידה של פמלה אנדרסון. היא הופיעה בפרק של "תרגיע" בו היא הפסידה במאבק פיזי ללארי דייוויד על מקום בתור לרופא. בפרק עצמו היא נקראת "מריסה וינוקור", אך בקרדיטים דמותה מכונה בפשטות "אישה במעלית".
מריסה לוהקה לפיילוט עבור סיטקום חדש של רשת CBS בשם Fugly מבית היוצר של קוראים לי ארל. בתחילה, התוכנית הוצעה לערוץ פוקס, עם פמלה אנדרסון בתפקיד ראשי, אך הסדרה נדחתה לטובת Stacked. בהמשך, הסדרה עובדה לסרט טלוויזיה ששודר בשנת 2007 וזכה לביקורות שליליות.‏ מריסה חזרה להופיע בהיירספריי ב-9 בדצמבר 2008, וגילמה את דמותה של טרייסי טורנבלד עד שההפקה ירדה, ב-4 בינואר 2009.‏
וינוקור הינחתה את תוכנית הריאליטי Dance Your Ass Off, שהיא תחרות ריקודים, בערוץ Oxygen. בחודש אוקטובר 2010 היא הצטרפה ג'ולי צ'ן, הולי רובינסון פיט, שרון אוסבורן, ליה רימיני, ושרה גילברט בתוכנית האירוח The Talk, שנועדה להתמקד בסיפורים על הורות, חיי היום-יום ובאירועים חדשותיים שבכותרות. התוכנית עלתה ברשת CBS ב-18 באוקטובר 2010.‏ ב-14 בינואר 2011, פורסם במגזין פיפל שוינוקור תעזוב את התוכנית, על מנת שתוכל להתמקד בקו הבגדים שלה ובתוכנית טלוויזיה חדשה בכבלים שהיא המפתחת.
וינוקור שבה לגלם את דמותה של טרייסי טורנבלד בהפקה של היירספריי שעלתה בהוליווד בול בתאריכים 5–7 באוגוסט 2011.‏
וינוקור הצטרפה לצוות שחקני הסיטקום Retired at 35 בערוץ TV Land, החל מהעונה השנייה. בסדרה היא מגלמת את דמותה של איימי, אחותו התוססת, חדת-הלשון ומהירת-התפיסה של דייוויד, המתפרנסת כאשת מכירות מצליחה. במקור, השחקנית קייסי וילסון לוהקה לדמות, ואף הופיעה בפיילוט של התוכנית, אך פרט לכך הדמות לא הופיעה כלל במהלך העונה הראשונה של הסדרה.. בשנת 2015 היא הייתה מנחת תוכנית טלוויזיה All About Sex ביחד עם הית'ר מקדונלד. התוכנית ירדה לאחר כחודש.
בשנת 2018 השתתפה בעונת הVIP הראשונה של תוכנית המציאות האמריקאית "האח הגדול", בה ניצחה ולקחה מקום ראשון, כאשר גברה על רוס מת'יוס ברוב קולות של 6-3.
קריירה > הקלטות ודיבוב

וינוקור עבדה על הקלטת אלבום שירי ילדים. הביצוע שלה לשיר "Baby Face" הוא חלק מפסקול סרט הקולנוע "המסכה חוזרת". וינוקור ביצעה את "The Wish Song" באלבום שירי הערש "Unexpected Dreams". בשנת 2007, היא ביצעה ביחד עם ניקי בלונסקי וריקי לייק את השיר "Mama, I'm a Big Girl Now" מתוך פסקול הסרט היירספריי (שלוש השחקניות-זמרות גילמו בעברן את דמותה של טרייסי טורנבלד).
כמו כן, וינוקור דיבבה מספר סדרות אנימציה, בהן אבא אמריקאי והמלך היל.
קריירה > רוקדים עם כוכבים

וינוקור הופיעה בעונה השישית של תוכנית המציאות האמריקאית "רוקדים עם כוכבים", לצידו של הרקדן המקצועי טוני דובולאני. היא הודחה בשבוע ה-9 של התחרות, בשלב חצי הגמר.
קריירה > רוקדים עם כוכבים > הופעות

| 0 | 1 | 2 |
| --- | --- | --- |
| שבוע# | ריקוד/שיר | תוצאה |
| 1 | צ'ה צ'ה צ'ה / "Low" | אין |
| 2 | קוויקסטפ / "Flip, Flop and Fly" | חסינות מהדחה |
| 3 | ג'ייב / "Girlfriend" | חסינות מהדחה |
| 4 | פסדובלה / "My Family Is My Life" | חסינות מהדחה |
| 5 | סמבה / "Tambourine" | חסינות מהדחה |
| 6 | ואלס / "Delilah" | חסינות מהדחה |
| 7 | טנגו / "Champagne Tango" רומבה / "When, When, When" | מועמדות להדחה |
| 8 | פוקסטרוט / "New York, New York" ממבו / "Ritmo De Chunga" | חסינות מהדחה |
| 9 חצי גמר | קוויקסטפ / "Around the World" רומבה/ "Just the Two of Us" | הדחה |
חיים אישיים

בשלבי הפיתוח המוקדמים של המחזמר היירספריי, וינוקור אובחנה עם סרטן צוואר הרחם. היא עברה טיפול למחלה, מבלי לחשוף את מצבה לאף אחד מלבד המשפחה הקרובה שלה, מתוך חשש שמא תוחלף. בסופו של דבר היא עברה החלמה מלאה ונשארה בתפקידה.
ב-7 באוקטובר 2006 וינוקור התחתנה עם יהודה מילר, שהיה תסריטאי בסדרה Stacked. בחודש מרץ 2008 הזוג הודיע שהם מצפים לילד הראשון שלהם, באמצעות אם פונדקאית ושההריון כבר בחודש החמישי. בתאריך 22 ביולי 2008 נולד זאב אייזיק מילר; וינוקור ומילר לקחו חלק במהלך הלידה של הבן שלהם.
וינוקור היא קרובה-רחוקה של שני סופרים אמריקאים מפורסמים: אס. ג'יי. פרלמן ונתנאל וסט.